b'\n_START_ARTICLE_\nZora Zarnik\n_START_SECTION_\n\xc5\xbdivljenje in delo\n_START_PARAGRAPH_\nZarnikova je od 1915\xe2\x80\x931923 obiskovala mestni dekli\xc5\xa1ki licej v Ljubljani in 1921\xe2\x80\x931926 \xc5\xa1tudirala klavir pri Janku Ravniku na konservatoriju Glasbene matice. V \xc5\xa1olskem letu 1926/1927 se je izpopolnjevala na \xc3\x88cole normale de musique v Parizu ( H. Castel-Galanti) in se udele\xc5\xbeevala te\xc4\x8dajev, ki jih je vodil francoski pianist Alfred Cortot. Leta 1927 in 1928 je bila v Brnu zasebna u\xc4\x8denka Vil\xc3\xa9ma Kurza. Od 1928 je pou\xc4\x8devala klavir na Glasbeni matici in dr\xc5\xbeavnem konservatoriju. Leta 1935 je postala suplentka na konservatoriju oziroma Glasbeni akademiji, od 1945\xe2\x80\x931963, ko se je upokojila pa prav tam redna profesorica._NEWLINE_Med vojnama je koncentirala samostojno in v komornih zasedbah, zlasti z violinistom Karlom Ruplom, po letu 1945 pa se je posvetila predvsem vzgoji; med prvimi pri nas je uvedla moderno klavirsko tehniko, temelje\xc4\x8do na fiziolo\xc5\xa1kih in anatomskih na\xc4\x8delih. Med njenimi u\xc4\x8denci so bili tudi Dubravka Tom\xc5\xa1i\xc4\x8d Srebotnjak, Hubert Bergant, Andrej Jarc, Gita Mally in drugi.'